'Skenk meer as die gewone aandag' — Wagtoring AANLYN BIBLIOTEEK
w02 9/15 bl. 10-15
Hoe om beter te konsentreer tydens vergaderinge
Vind ten volle baat by persoonlike studie
Moenie die wedloop om die lewe gewonne gee nie!
Hoe kan ek konsentreer?
9, 10. (a) Hoe kan ons toon dat ons aandag skenk aan geestelike dinge? (b) Hoe is God se woord ''n lamp vir ons voet' en ''n lig vir ons pad'?
9 Hoe kan ons in hierdie betekenisvolle tye toon dat ons "meer as die gewone aandag" aan geestelike dinge skenk? Een manier is om Christelike vergaderinge en byeenkomste gereeld by te woon. Ons moet ook ywerige studente van die Bybel wees sodat ons nader aan Jehovah, die Outeur daarvan, kan kom (Jakobus 4:8). As ons deur middel van persoonlike studie en vergaderinge kennis van Jehovah inneem, sal ons soos die psalmis wees wat vir God gesê het: "U woord is 'n lamp vir my voet en 'n lig vir my pad."—Psalm 119:105.
10 Die Bybel dien as ''n lig vir ons pad' wanneer dit ons van God se voornemens vir die toekoms vertel. Dit is ook ''n lamp vir ons voet'. Met ander woorde, dit kan ons help om ons voetstappe te rig wanneer ons voor moeilike probleme in die lewe te staan kom. Daarom is dit noodsaaklik dat ons "meer as die gewone aandag skenk" wanneer ons saam met medegelowiges vergader om onderrig te word en wanneer ons persoonlik God se Woord lees. Die kennis wat ons inneem, sal ons help om verstandige en goeie besluite te neem wat Jehovah behaag en sy hart bly maak (Spreuke 27:11; Jesaja 48:17). Hoe kan ons ons konsentrasietyd tydens vergaderinge en persoonlike studiesessies verleng sodat ons die grootste voordeel uit God se geestelike voorsienings kan put?
11. Waarom is dit soms moeilik om tydens Christelike vergaderinge aandag te skenk?
11 Dit is soms moeilik om tydens Christelike vergaderinge aandag te skenk. Ons gedagtes kan maklik afgelei word, miskien deur 'n huilende baba of 'n laatkommer wat 'n sitplek soek. Ná 'n lang dag by die werk is ons dalk eenvoudig te moeg. Dit is miskien nie die boeiendste spreker wat aan die woord is nie, en voor ons ons kom kry, is ons besig om te dagdroom—of dalk selfs in te sluimer! Omdat die inligting wat aangebied word, lewensbelangrik is, sal dit goed wees as ons ons konsentrasievermoë tydens vergaderinge verbeter. Maar hoe kan ons dit doen?
12. Wat kan dit vir ons makliker maak om tydens vergaderinge aandag te skenk?
12 Dit is gewoonlik makliker om tydens vergaderinge aandag te skenk as ons goed voorberei het. Sit dus gerus tyd opsy om vooraf na die materiaal te kyk wat bespreek gaan word. Dit neem net 'n paar minute elke dag om 'n deel van die weeklikse Bybellees te doen en daaroor te peins. Met 'n bietjie beplanning kan ons ook tyd vind om vir die Gemeentelike Boekstudie en die Wagtoring-studie voor te berei. Watter rooster ons ook al kies, een ding is seker: Voorbereiding sal ons help om aandag te skenk aan die materiaal wat by gemeentelike vergaderinge bespreek word.
13. Wat kan ons help om te konsentreer op die materiaal wat by vergaderinge bespreek word?
13 Party vind dat hulle nie net beter konsentreer by vergaderinge as hulle goed voorberei het nie, maar ook as hulle voorlangs in die Koninkryksaal sit. Nog maniere om te voorkom dat ons gedagtes dwaal, is om oogkontak met die spreker te behou, in die Bybel te volg wanneer 'n teks gelees word en aantekeninge te maak. Maar wat veel belangriker as enige spesifieke konsentrasietegniek is, is om ons hart voor te berei. Ons moet in gedagte hou waarom ons saam vergader. Ons kom hoofsaaklik met medegelowiges byeen om Jehovah te aanbid (Psalm 26:12; Lukas 2:36, 37). Vergaderinge is 'n belangrike manier waarop ons geestelik gevoed word (Matteus 24:45-47). Daarbenewens gee dit ons die geleentheid om 'mekaar tot liefde en goeie werke aan te spoor'.—Hebreërs 10:24, 25.
14. Wat maak 'n vergadering werklik 'n sukses?
14 Party meet dalk die gehalte van 'n vergadering aan die onderrigvermoëns van die sprekers. As die sprekers baie bekwaam is, meen ons miskien dat dit 'n goeie vergadering was. Maar as hulle nie sulke bekwame onderrigters is nie, voel ons dalk anders daaroor. Diegene op die program moet weliswaar hulle bes doen om die onderrigkuns toe te pas en veral om harte te bereik (1 Timoteus 4:16). Maar ons wat daarna luister, moet nie oorkrities wees nie. Hoewel die onderrigvermoëns van sprekers belangrik is, is dit nie die enigste faktor wat tot die sukses van 'n vergadering bydra nie. Sou jy nie saamstem dat die hoofsaak nie moet wees hoe goed die spreker sy toespraak hou nie, maar hoe goed ons luister? Wanneer ons vergaderinge bywoon en aandag skenk aan die materiaal wat bespreek word, aanbid ons God in ooreenstemming met sy wil. Dít is wat die vergadering 'n sukses maak. As ons gretig is om kennis van God in te neem, sal ons by vergaderinge baat vind, ongeag 'n spreker se vermoëns (Spreuke 2:1-5). Laat ons dan vasbeslote wees om "meer as die gewone aandag [te] skenk" tydens ons vergaderinge.
15. Hoe kan ons baat vind by studie en bepeinsing?
15 Ons vind grootliks daarby baat as ons "meer as die gewone aandag skenk" wanneer ons persoonlike studie doen en bepeins. As ons die Bybel en Christelike publikasies lees en daaroor nadink, sal dit ons kosbare geleenthede bied om die waarhede van God se Woord in ons hart te laat insink. Dít weer sal 'n diepgaande uitwerking op ons denke en dade hê. Trouens, dit sal ons help om behae daarin te skep om Jehovah se wil te doen (Psalm 1:2; 40:8). Ons moet dus ons konsentrasievermoëns ontwikkel sodat ons dit goed kan gebruik wanneer ons studeer. Ons aandag kan so maklik afgelei word! Geringe onderbrekings—'n telefoonoproep of 'n skielike lawaai kan ons konsentrasie verbreek. Of ons sukkel dalk oor die algemeen om lank te konsentreer. Ons gaan sit moontlik met die goeie voornemens om geestelike voedsel in te neem, maar kort voor lank begin ons gedagtes dwaal. Hoe kan ons "meer as die gewone aandag skenk" wanneer ons persoonlike studie van God se Woord doen?
16. (a) Waarom is dit belangrik dat ons tyd opsy sit vir persoonlike studie? (b) Hoe het jy tyd ingeruim om God se Woord te bestudeer?
16 Dit sal goed wees as ons 'n rooster opstel en êrens studeer waar ons die beste sal kan konsentreer. Die meeste van ons vind dat ons tyd en privaatheid beperk is. Dit voel dalk vir ons of die lewe so gejaag is dat ons eenvoudig meegesleur word soos 'n takkie in 'n snelvloeiende stroom. Ons moet as 't ware beur om uit die stroom te kom en 'n eiland van kalmte probeer bereik. Ons kan nie maar net sit en wag dat 'n geleentheid om te studeer, hom voordoen nie. Ons moet eerder daadwerklik optree en tyd inruim vir studie (Efesiërs 5:15, 16). Party sit 'n tydjie in die oggend opsy wanneer daar dalk minder afleidings is. Ander vind weer dat die aand vir hulle 'n beter tyd is. Die punt is dat ons nooit uit die oog moet verloor hoe noodsaaklik dit is om juiste kennis van God en sy Seun in te neem nie (Johannes 17:3). Laat ons derhalwe tyd opsy sit vir persoonlike studie en dan by daardie rooster bly.
17. Wat is bepeinsing, en hoe kan ons daarby baat vind?
17 Bepeinsing—die proses om na te dink oor wat ons deur middel van studie geleer het—is van onskatbare waarde. Dit help ons om God se gedagtes van die gedrukte bladsy af na ons hart oor te dra. Bepeinsing help ons om te sien hoe ons Bybelraad kan toepas sodat ons "daders van die woord [kan word] en nie net hoorders" nie (Jakobus 1:22-25). Bowendien help bepeinsing ons om al hoe nader aan Jehovah te kom, want dit laat ons nadink oor sy eienskappe en hoe dit na vore kom in die materiaal wat ons tydens studiesessies bestudeer.
18. Watter omstandighede is nodig vir doeltreffende bepeinsing?
18 As ons ten volle by studie en bepeinsing wil baat vind, moet daar niks wees wat ons aandag kan aflei nie. Ons moet ons van die afleidings van die daaglikse lewe afsluit sodat ons nuwe inligting kan inneem wanneer ons peins. Dit vereis dat ons tyd inruim en ons afsonder. Maar hoe verkwikkend is dit tog om geestelike voedsel en die waters van waarheid in te neem wat in God se Woord gevind word!
19. (a) Wat het sommige gehelp om hulle konsentrasievermoëns te verbeter wanneer hulle persoonlike studie doen? (b) Wat moet ons gesindheid teenoor studie wees, en watter voordele kan ons uit hierdie belangrike bedrywigheid put?
19 Maar gestel ons sukkel om lank te konsentreer en ons gedagtes begin dwaal ná net 'n kort rukkie. Party het gevind dat hulle hulle konsentrasievermoëns kan verbeter deur eers met kort studiesessies te begin en dit dan geleidelik te verleng. Ons doelwit moet wees om ons te verdiep in ons studie en nie daardeur te jaag nie. Ons moet 'n lewendige belangstelling ontwikkel in die onderwerp wat ons bestudeer. En ons kan verdere navorsing doen met behulp van die oorvloed materiaal wat deur die "getroue en verstandige slaaf"-klas voorsien word. Dit het groot waarde om "die diep dinge van God" te ondersoek (1 Korintiërs 2:10). As ons dit doen, verbreed ons ons kennis van God en ontwikkel ons ons waarnemingsvermoëns (Hebreërs 5:14). As ons ywerige studente van God se Woord is, sal ons ook "voldoende bekwaam . . . wees om ander te leer".—2 Timoteus 2:2.
20. Hoe kan ons 'n intieme verhouding met Jehovah God ontwikkel en behou?
20 As ons Christelike vergaderinge bywoon en persoonlike studie doen, sal dit ons baie help om 'n intieme verhouding met Jehovah te ontwikkel en te behou. Dit was klaarblyklik die geval met die psalmis wat vir God gesê het: "Hoe lief het ek u wet tog! Die hele dag oordink ek dit" (Psalm 119:97). Laat ons dan alles in ons vermoë doen om vergaderinge en byeenkomste gereeld by te woon. En laat ons tyd uitkoop vir Bybelstudie en bepeinsing. Ons sal ryklik beloon word omdat ons op hierdie maniere "meer as die gewone aandag" aan God se Woord skenk.